
      alati za gledanje su tihi
    

  
    VRTOGLAVA ZRNA

  
    ZAMUĆENE LEĆE

     

    u poeziji je sve manje poezije

    male tajne bližnjih izazivaju veliku bol

oštećenje mozga, povišeni tlak,

nesnosno povećanje dioptrije

i krikove bez zvuka kao kad raste pšenica

    trebalo bi napokon otputovati negdje

gdje je zemlja manje zemlja, manje pusta,

masna i debela, tvrdokorna, podla i beznadna

    gledaš me očima u kojima bezbrojni stranci

uče strani jezik šuteći kao zaliveni ledom.

tvoje zjenice napravljene su od zemljanog praha

htjele bi novo svjetlo, vječno žeđaju nove valove,

nove čestice, novu pjenu i pomodne mjehuriće.

s tvojih trepavica u juhu

sada kaplje bijesna susnježica.

večeramo u tišini

koja u daljini ubija polarnog medvjeda

    u zajedničkom kućanstvu

toplinu suđa i tijela smjenjuje tuča

veličine zemaljske kugle.

ljubav se brzo hladi na ledu

i mašta o novim dvorcima s vječno

zapaljenim vatrama. izgleda mrtvo

kao gitara u depresivnim rukama,

odlazi u urede, pretvara se u zamku

mržnje koja bezglasno curi u zaborav.

    skučeni kuhinjski horizonti

podsjećaju na izmučenog Kafku,

krivotvore vrijeme i protekle krikove,

rastavljaju satove krevete vikendice pidžame…

cijeli taj mehanizam ljubavi zauvijek odlazi

u kurtoaziju

u noć

    pa hajde, kažeš najednom

otvorimo sve karte

neka one govore

    karte su na stolu

na njima je suho ništa

drvo puca, praznina je teška

nalik je prolaznom kruhu u rukama

    mučninu prekidamo odlaskom

u kupaonicu na posljednje tuširanje.

miješamo drevni grimiz u žarištima želje,

koža se širi, nokti pucaju u znoju i krvi,

po keramičkim pločicama

padaju zamućene oproštajne leće.

gusta voda svira brzi techno

glazba je prijateljska pratnja raspadanja

    praznina u strancu

ne može se oploditi.

moje sjeme je uspravno s puno zrna

niknut će negdje zabodeno u novu venu

pojačati krvotok novog jutra i stvarati

crvene vrhove visove vrtove vihore

    bez tebe, bez tebe

  
    ZVAO SAM TE INDIGO

(dnevni san na putu do 9. kata hotela)

     

    sve je manje lirike

    smetlari u higijenskim patrolama

pamte prozne mirise o kojima ne znaju

napisati stih.

na obroncima gradskog smeća

zvao sam te indigo

    ako nestane struje

hoće li i dalje drhtati svjetlost?

hoće, jer dnevni snovi ne zastarijevaju

sve dok se sanjar ne pretvori

u misu zadušnicu.

na obroncima gradskog smeća

zvao sam te indigo

    moderan, sve moderniji

tvrd i nehajan od iskusne mladosti

priznajem

u pustom ravnodušnom srcu

u kojem i smrznuto vrijeme čeka kraj

magnolije sve brže cvjetaju

    na domjenku u ambasadi

proljeće bukti od zelenog interesa.

okružen hladnim večernjim toaletama

gledam u svoj pjenušac i mislim

    ljepota nije mrtva

indigo nije zaboravljen

nema okrutnog mjeseca

brak nije prirodan

medij nije poruka

a pisoar je točka kulture

nad kojom se prelama svjetlost,

rasprskavaju kristali otpadnih voda

i vrtoglava zrna misli.

na obroncima gradskog smeća

zvao sam te indigo

jer si na podlozi smrti ostavljala

neizbrisive kopije svjetla

    ljuljam čašu s pjenušcem

gledam komešanje skupocjenog tekstila

slušam kockarske rečenice uspjeha

ambasada svijetli i mijenja sudbine.

daleko sam dogurao.

gledam i tebe, indigo.

tvoji modri pogledi uljepšavaju

njegovano krdo, lažnu eleganciju starog blata

u kojem je zavičaj na razini prvog krika.

na obroncima smeća

zvao sam te indigo

    otpijem iz čaše gutljaj šampanjca.

ideja da bih i ja trebao lobirati za svoju stvar

gubi se u gađenju, u nagloj mučnini.

povraćam u čašu nekoliko kapi kiseline

koja bi mogla uništiti i tri ovakve civilizacije

i vjeru i životinjsku farmu i sve

    odustajem od lobiranja i mislim

    mogu li u suvremenoj pjesmi spomenuti

svoju stvarnu majku, a da me odmah ne

optuže za poetsku nekorektnost

ili patetiku ili za incest i plahe sokove

u mojoj ruci s pjenušcem?

    pijem bijelu kavu i gledam prema

zoološkom vrtu. škola je u osam.

otac je već na poslu u tvornici papira.

ne sluteći ništa proizvodi gusta zrnca bijelog

medija po kojem će kapati moja noć, moja sudbina…

majka veselo maršira po kući

snažna kao krijesnica, osvjetljava svaki

trun prašine u našem malom carstvu.

iz džepa na kariranoj košulji

vadi popis vrtoglavih zrna koje treba

nabaviti u svijetu dućana s tihom glazbom.

nestašno se smije i kaže
ja sam ozbiljna domaćica

majka strogo kontroliranog dječjeg šećera

i dok sam ja živa ti nećeš odlutati u radikale.

ubrzo zatim majka je umrla

i ja sam postao slobodan.

na obroncima gradskog smeća

zvao sam te indigo

    hoće li svjetlost ikada obnoviti

te slike topline u dalekoj budućnosti?

hoće li zadrhtati ravnodušno srce

neposredno prije odlaska u raj,

prije odlaska u kućicu mrtvog svemira?

    domjenak napreduje

uzvanici s mukom održavaju glamur

prodorni potomci prvobitnih poljodjelaca piju pjenušac,

vladaju strujom ljudima milostinjom…

njihove usne mreškaju crnu psihu, pobjedu

i crvene matrice uspjeha.

uljudno mi upućuju pustinjske pozdrave

(daleko sam dogurao, majko!)

a ja mislim o proznom pjesničkom otpadu

koji svjetluca na sabljama epske horde.

odlažem čašu s pjenušcem i kiselinom

na hodajući pladanj ambasade

i odlazim u toalet gdje se još mogu naći

paradoksalni tragovi lirike.

na obroncima gradskog smeća

zvao sam te indigo

    nad pisoarom iznad vlastitog mlaza

zapanjen bojama gledam dugu

ispod koje nikada neću protrčati.

dolazi indigo odjevena u hladnu večernju haljinu.

ona je veleposlanica zemlje u kojoj tundra

neprekidno plače nad vlasima poniženih žena.

indigo na svijetloj plohi mobitela tipka riječ ”šofer”.

portir se diskretno klanja, vozilo bešumno klizi

bježimo s domjenka u noć

    u automobilu slušam indigo, slušam naše

zadnje riječi prije duge šutnje od nekoliko

spojenih blagdana

    
      znaš li da se hladna večernja haljina

jednim potezom ruke može iskidati u

tisuću komada južnih noći?

osjećaš li da ispod crnih ledenih

haljina dišu guste tople rijeke?

hoćeš li mi i danas poderati haljinu?

želiš li sa mnom i danas dočekati zoru

na brdu pokraj gradske spalionice?
    

    
      želim.
    

    evo zore, evo vatre,

evo toplih gustih rijeka!

na obroncima gradskog smeća

pokraj spalionice

zovem te indigo, indigo, indigo…

    dok tundra brzo kopni

na njezinoj poderanoj večernjoj haljini

poklanjam joj tradiciju tijela i osobni talent.

darujem joj vrtoglava zrna roditelja

    to je sve što imam

    zvao sam je indigo

  
    ROĐENDAN

(san u snu)

     

    sve je manje čistog asfalta

    vratio sam se iz grada

mirno sjednem za stol

kao da je sve u najboljem redu.

isključim telefon

i uključim tihe alate

    učim od svemira kako svijetliti

unatoč svemu.

kratkotrajne mušice

bez metafore zalijeću se u moj mozak.

dugo mislim o gubitku

na putu prema dolje:

nemoguće je izljubiti svu rosu na tijelu

kada tone u san i žudnju prekriva

mladim srebrom

    sutra ti je rođendan

ne spavam

maštam o tvojim očima

i spremam za tebe paketiće svjetla.

znam da će sutra to beskrajno gorivo

opet zaobliti tvoje postojanje

na rubu svinutog svemira

    možda posadim i jedno vrtoglavo zrno.

do jutra ćeš biti u čvrstoj boji breskve.

polako ćeš silaziti s neba

niz uspravne sprave svjetlosti

o kojima je toliko pisala Elfrida Austrijska

neurotično truseći sedmi led

s čuvenom rakijom iz Salzburga

    sutra ti je rođendan

mnogi će ti radosno čestitati

još jednu prazninu početka

zagledani u stari postupak

nade i brojanja do sto.

sutra ćemo slaviti i razgovarati

i gledati na televiziji ljude, beton,

obalu, more, rijeku i sve prljaviji asfalt

    možda ti mahnem još noćas

nakon što stavim ukrasni dodir na darove.

sutra ponesi barem rubove smijeha

zaboravi na tužne običaje nejakih

    svijeće, torta, cvijeće, ljeto, vino

omamljeni rođendanom

gledamo film o ljubiteljima kamena.

naši suvremeni preci nevino guraju stijene

kao da Sizifa nikada nije ni bilo.

odjeveni u poderane traperice

postavljaju kameni svijet usred močvare.

kad čujem riječ močvara hvatam se za tvoje

čvrsto tijelo. ozdravit će duša moja.

    na pozornici kamenje svira

jednostavnu glazbu, instrumenti proizvode

kameni hljeb svagdanji.

ljubitelji kamena ljube grobni kamen u crkvama

izlizan od vrelih poljubaca vjernika.

negdje neki ljudi bacaju kamenje s ramena

neki ljudi bacaju kamenje na ostalo kamenje.

ozbiljni građevinari mahnitaju od zgražanja

zaneseno kružeći oko visokih piramida

i malog kamena u Davidovoj ruci.

oni teško mogu podnijeti

besmisleno rasipanje tog dragocjenog

materijala koji je Zemlja u mukama stvarala.

to su bili koncerti, to su bile radničke parade!

film završava kamenovanjem: muškarci i žene

kamenih glava bacaju kamenje na žene

koje su slijedile žudnju i sveopću Magdalenu.

    lijepa je proslava rođendana

dođi sada, ionako znamo da je nemoguće

poljubiti svu rosu na kosi kad umorna tone u san.

dođi, dušo, još malo ćemo disati

i čitati srebrne tekstove Erazma.

    zatim zaspati, usnuti, nestati

  
    KRHOTINE

     

    sve stane u nekoliko odlomaka

nepostojeće cjeline

    naglo klonem i pobjesnim od te spoznaje,

u dlanovima mi bride sve strane svijeta.

jednim zamahom stvorim prozirnost

velikog spremanja bez ironije.

ruše se knjige, papiri, memorije i tvrdi diskovi.

na podu je poplava beskorisnog cvrkuta.

vrijeme je za svjetlo i tihe alate

    želje ispunjavam u snu

gradim nebodere koje nije moguće srušiti.

švedski stolovi svijaju se od doručka do

doručka prepuni žena koje nisam stigao

upoznati u intimnoj krvi.

na njihovim plohama sve jače sjaji ples

tamne raznobojne polarne svjetlosti.

uzalud se borim s naglim propadanjem,

znam da se u zadnjem snu neću probuditi

    mala pustinja u klepsidri

popisuje neizbrojivu bezvrijednu imovinu.

staklom zarobljeni pijesak

znoji se od muke ponavljanja.

kad istječe dan i noć

u svakoj krhotini vidiš svoje sjeme

sastavljeno od bijele zebnje i brzih zrna

    zrna stoje na uspravnim spravama

s kojih se cijedi svjetlost

tamna usta gladnih i slijepih gutaju njihov sjaj.

moja aktivna ljepota

moli tu krunicu unedogled.

    hoće li je oploditi?

    sve stane u nekoliko krhotina

čak i upala mjehura i mokraćnih cijevi.

u sceni bola nasilne bakterije odgovorno

razaraju uretru rasklimanom motornom pilom.

sestro, donesi mi još jednu čašicu antibiotika.

slutim da ipak ima lijeka za poeziju

koja će nas dostojno ispratiti u bogato ništa

u svijet bez bolnih psihofizičkih ukrasa

u nirvanu, u nirvanu

    sve stane u nekoliko kutijica

    u dućanu kupujem duboko besmislene

namirnice i razgovaram s drhtavom susjedom.

teško hodajući od starosti kaže mi

da zna da joj je ponekad bilo jako lijepo

ali da se ne može sjetiti niti jedne takve slike.

sjeća se samo nemoćnih roditelja

sprovoda zadnjeg muža

nekoliko zaljubljenih golubova

zrake sunca na ormaru

rasporeda prostorija u kući djetinjstva

jednog nedjeljnog ručka

dva ili tri politička događaja

u proteklih devedeset i šest godina

i jednog veselog izleta na obližnju planinu

gdje je u vlažnoj paprati izgubila nešto.

ali što?

gleda me blagim pogledom na odlasku

i pita zar je to doista sve

i je li to vrijedilo polarne svjetlosti

u koju će se uskoro pretvoriti

    sve stane u nekoliko krhotina

    i one će brzo nestati

  
    OKOMITA VIJUGA

  
    ZOO HORIZONT

     

    sjaj u tvojem oku

to je svjetlo pustinjskog grabežljivca

koji ne misli na porijeklo vrste

    u danima kad razbijaš mobitel o zid

tvoja je kosa zaigrana nevina nemirna

kao da je izvan ovoga svijeta

kad stvarno poludiš osjećajući besmrtnost

tvoja samoća kupuje igračke

mikrovalnu pećnicu, na primjer,

iz nje s osmijehom hijene vadiš topli leš

dok ugrijani losos, alfa i omega radosti,

plače od nostalgije za igrom

    na sve strane rad i ludilo

čvrsto tkanje Babilona i Biblije

na putu za apoteku uvijek si sama

u očima tvoje uzdignute ruke k nebu i kemiji

ti jedina u gradu bananu jedeš žlicom

čokoladu vilicom, sladoled nožem

u rano jutro sita sjedneš na svoj novi bicikl

i tražiš slobodu na ulicama

    zatim se ošišaš do kože

blijeda i ćelava obraćaš se galebovima

oni čiste morsku pjenu s krila i slušaju

klikćeš nikada neću raditi na pokretnoj traci

treba biti agresivan, zgrabiti ono najbolje

modro nasilje pretvoriti u program

ja ću glavom i kroz zid samo da se

probijem do lunaparka i poezije
galebovi te gledaju s nerazumijevanjem

odmarajući se od svakodnevnog letenja

    naglo brizneš u plač

privijaš se uz mene

grlim tvoj crni led u prsima koji ne možeš

otopiti tabletama kletvama molitvama psovkama

    želim te razvedriti našim iskonom

trčimo u zoološki vrt i gledamo životinje

ispred kaveza s majmunima

stojimo satima nepomični tihi

zatečeni prepoznavanjem srodnika

divimo se našim prošlim očima bez povijesti

u kavezu je proljeće, sloboda u punom cvatu krvi

veselje, skakutanje, slavlje mišića i inteligencije

bestidni spolni nestašluci na otvorenom

radost igre koju smo gotovo zaboravili

uz kruta pravila življenja i umiranja na slobodi

    na horizontu titra zaigrani iskon

sretni majmuni bez ponedjeljka

titra i naš povratak u smijeh bez prave radosti

vraćanje u rad i ludilo

  
    ZONA SMEĆA

     

    gledanje svijeta zamara

to je ozbiljan rad

leća se troši brzo kao kalorija

većina odustaje i ružno stari

već na pragu odrastanja kopni

bezvoljno baca u smeće teleskop

mozak mikroskop duh

i sve ostale vrtoglave sprave

    smeće je poredak bola u oku

    danas ću promatrati najteže područje

zonu psihičkog smeća

hrabra gesta, želim ti se približiti zadnji put

prije nego padnu jesen i ljubav

prije nego prorade psihotične metle ekologa

    poštujem jutarnje pravilo svake majke:

umjesto alkohola, droge, bijele ulaznice

za snove i tribine

uzmi žitaricu, zlatni doručak od kukuruzne svile

    tako i učinim

jer želim doživjeti žuta polja slobode

postavim vijugu kao svevideći vlažni vrhunac

i gledam svijet

    tri violinistice iz srednje muzičke škole

pokraj velike knjižare sviraju male dopadljive

otpatke, etide usahle ljubavi i skvrčene psihe

tužnu glazbu gubitka na smetlištu

bi li svirale te djevojke na kiši suncu vjetru tuči i snijegu

da im nije potreban džeparac za votku sok cipele i skijanje?

prilazi im poznati zagrebački invalid

nizak čovjek s drvenom nogom i štakama

na leđima nosi gitaru koju ne zna svirati

i torbu na kojoj je zalijepljena mala hrvatska zastava

sluša žene s gudalima i čežnju uspravne krvi

gleda ih, zamišlja spol jedrih sviračica na ugodnih

36,6 stupnjeva, Smiluj mi se, Gospodine!
iz očiju mu cure jaki mlazovi beznađa, nevinosti

potištenosti i bolnog smeća bez sjećanja

    viriš u svijet posljednji put preko moje vijuge

usta su ti u trendu, puna kupovne ljubavi

u tvojim očima žuč, koristoljublje, pohlepa,

užitak i lijeno vrhnje izgubljenih generacija

šapćeš zakasnit ću na posao, razmisli o rastavi

meni ne treba muškarac koji promatra svijet

meni treba običan čovjek, drvosječa, biznismen,

mesar iz kamiona-hladnjače, profesor tjelesnog

gdje mi je onaj ruž, čovječe!

vidimo se sutra u palači pravde

    u tvojim zjenicama grčevi sitnog psihičkog smeća

ali u tebi tutnje i teretnjaci s glomaznim otpadom

tu su histerične Kleopatrine kupke, saune, terapije

svjetlom i valovima, programi animacije, terapije

oštrom aromom praznine, fitness, solarij, shiatsu,

fango, akupunktura, masaže, wellness, termalna

kupališta, reiki, parne kupelji, spiritualno bičevanje

mozga, pedikeri, depilacije, tretmani spužvom preko

svega, doživotne kure za mršavljenje, noćni jogging,

dnevni fucking, aerobik, Pilates, sve i sve, ništa i ništa…

    kad dođe to vrijeme – može li čovjek s takvom osobom

u staračkom domu mirno popiti crni čaj prije smrti?

    nakon rastave lete dokumenti

porazi i prolazna inteligencija

u jednom kafiću u Importanne centru

spazim poznatog invalida s gitarom i stanem pored

njega za šank, naručim kavu za obojicu…

šutimo, što reći, sve je jasno

nudi mi crveni Marlboro, uzimam cigaretu

…već dugo pušim ovo smeće…
kaže s ponosom lijepog gubitnika.

na rastanku, osokoljen našim druženjem,

s iskrom u očima citira mi tiho

urbani zaključak Baudelairea:

”lupeži i drolje zabavljaju bolje

neg’ što sitne duše i pojmiti mogu.”

  
    NEGATIVNI CVJETOVI, IZLET

     

    radim na početku novoga svijeta

u zelenom getu iznad grada

tih od bistrine divim se prašini

neopterećena pitanjima ona prekriva sve

    kad se umorim od radosti

popravim šminku i siđem u grad

da se izbliza nagledam negacije

na svakom uglu mali pakao arhitekture

ganut pitam prašinu

koliko ljudi zapravo zna za albatrosa

za ideal iz mladosti poezije i zrakoplova

turistički vodič pokazuje mi umorne ikone

znamenite estradne gljivice

i znojne suvenire zaustavljenih nomada

umjesto leta nudi mi čaplje

mrtve ptice tvrdih barbara

    sva ta poražena lica biologije

negativni cvjetovi zatrpani smećem

pogledaj te zapuštene psihe

izgledaju kao rabljeni komadi namještaja

s malo zgrušanog djetinjstva

u studentskim i poslovnim torbama

    piju kavu i lutaju ulicama, povremeno

pogledaju u nebo i misle kako preživjeti do smrti

ne slute da je nebo bezbožni beskrajni ukras

ravnodušno prema nastajanju i nestajanju

    bi li pomoglo tetoviranje plavih stihova

na njihova čela bez napretka?

    umorni stoje na beznadnim stajalištima

u bedrima sanjaju ponavljanje najljepšeg ljetovanja

čekaju vozila da ih odvezu u kućnu sapunicu

koliko nesreće u prostoru samo jednog dana!

    otpustim turističkog vodiča

i vraćam se u geto

obojim ga svakodnevnom zelenom bojom

za kojom čeznu profiteri, fikusi i titule

bijeli i crveni hibiskus zalijepim za strop

kao znakove pomoćne ljepote

na kori velikog mozga

palim okomitu vijugu i tihe alate

i tako prolazi početak svijeta

    danas ću opet listati bistrinu

visokim bijelim štapićem

moj zeleni geto je moja vijuga

stoji okomito okružena očajem

    negativni cvjetovi pate od nesanice

u podrumu s krumpirima

puštaju nejestive klice

ohole uskličnike zapuštenog intelekta

za vrijeme pretvaranja u prašinu

  
    INTARAKTIVNO SIVO I MAJA

     

    hrabrost je gledati svaki dan isto

a zauvijek ostati lubenica sa svježim zjenicama

samoubojice to znaju

u sivim predsmrtnim strahovima

samoubojice su cvijet inteligencije

    jutro je dobro počelo

na jednom uglu pokupio sam maju i njezinu

zračeću ljepotu, koprenu koju nitko ne može skinuti

vozim se s majom na posao

mirno gledam horizontalno-vertikalne znakove

sjećam se slika s jučerašnje zabave u stanu

dvije neuredne prijateljice, proizvođačice kaosa

bio je tamo i jedan student, gojazni gubitnik djetinjstva

cijelu je večer pričao o hmelju i takvim stvarima

ja sam sasuo vinograd u grlo i ostao uspravan

    svijet je neprekidno isti raznoliki klaun

negdje službeno gore protuzakonite trave

negdje ratni požari i štikle spaljuju kuće i srca

svagdje nitko nigdje ne stiže

podivljali poljoprivrednici voze svoje protestne traktore

velika ljubav prema sebi

često umre na malom parkiralištu

    već eonima ista scena

crni kos dolazi prvi i igra se preživljavanja

svako jutro prije izlaska iz automobila

pogledaš se u retrovizor i popraviš kosu

jutros je to bio smrtonosni čin, problijedio si

htjela sam te zagrliti, ohrabriti te mekom toplinom

i mlijekom, ali ti si zapanjen gledao zrcalo

nepotkupljivi glatki alat, vrhunsku kirurgiju taštine

ustrašen grubo si odbio moje darove i rekao
majo, poslije iskrene osjećajnosti sve je teže

ljubav više nije moguća

poslije četrdesete prestajem misliti

ubit ću se od posla i debljati kao svinja

    zaprepašten šaptao sam u autu zebnju

pjevušio prolazne skice smrti

    
      prva sijeda

beskraj diskretno kuca

taj haiku kraj
    

    
      prokleti retro

hladni pogled na stvarnost

vizija blata
    

    otkrio sam iskustvo praznine

toplu vodu i smeće ispod okomite vijuge

sve je manji prostor između riječi i stvari

između značenja i pojave

    sve je siva mrlja na sivom retrovizoru

svijet je uvećana duguljasta bakterija

srozavanje dana na mikroskopsku razinu

  
    BRZI ODLOMCI

(iz radionice s otvorenim prozorima i tihim alatima)

     

    živimo i umiremo u brzim odlomcima.

    okomita vijuga nikad se ne udaljava od središta. svaka moć trepti od mirnoće. stvarnost se sastoji od velikih tema. situacija sa svijetom sve je teža. uzalud je pisati poeziju. sve što je uzaludno neophodno je potrebno. bijes i tugu maskiramo šarenim naljepnicama jezika. logo coca-cole je zajednički nazivnik osvježavajuće prečice do smrti, a ipak

    živimo u brzim odlomcima koji se ne mogu spojiti čak ni u beskonačnosti. brži smo od krvi starih azijskih hordi koje nisu znale za plač. živimo jedan na jedan. Europa brzo gubi površinu na kojoj su još mogući mali dućani s pjesmama i pričama o ukusnom zelenom čaju. vrijeme patnje počelo je s Gutenbergom, a vrijeme ugodnog užasa s internetom i brzim tijelima na putu do obrade teksta, identiteta i žudnje.

    ne mogu vjerovati! govoriš mi o civilizaciji nejedenja mesa i održivog suosjećanja, a vlastitu majku ostavila si da sama umre u betonskoj sobici u centru grada s komadom stare umirovljeničke govedine na tanjuru! tko će nju umiruću držati za ruku dok ti uzvikuješ svoju svakodnevnu sebičnu mantru: ”klupica plus park jednako erotika”? daj mi samo jedan jedini razlog da te zauvijek ne istjeram iz radionice pa ću opet u tvojem tijelu otvarati nove tvornice meda i mlijeka.

    iako mi se gadiš, donio sam ti toplo hrskavo pecivo prije tvog odlaska. znaš, tako si jadna u ovom trenutku moje slabosti i sažaljenja. na margarin mažeš iznenadne suze. jedeš pecivo i margarin sa sebičnim suzama bez imalo tuge za tvoju umiruću majku i bez traga osjećaja za nekog drugog. zar ne vidiš dolje na trgu da najdeblji prodavač novina na svijetu s visokim tlakom izvikuje nove nesreće?! stvarno si odvratna.

    pusti me da ostanem još malo. htjela bih s tobom još jednom prije nego odem zajednički upravljati daljinskim upravljačem. u redu, pristajem, to mi se uvijek sviđalo raditi s tobom. moja dobrota podsjeća me na Caritas. gledamo televiziju. na jednom programu klizi savršena linija klanja o kojoj sanja svaki uspješni vojskovođa. u kružnom toku linije klanja pilići umiru strpljivo, a mi jedemo neukusni avokado koji beru mali robovi, djeca bez djetinjstva.

    tvoj posljednji pokušaj zavođenja je uspješan. emitiraš jaku luč, sentimentalni miris spilja, svi se zidovi ljušte mokri od emocija. nudiš vlažni piercing besramno kao primitivno pleme pračovjeka iz Hrvatskog zagorja. istodobno šapćeš prozirnu poslovicu sa suvremenog žutog kioska: ”Svaki je čovjek otok s pupkom, a svaki pupak je čovjek s blagom.” gadiš mi se, dok uživam u tebi.

    oproštajna kava i lagana konverzacija. tvoj posljednji pokušaj podvale. reci mi, postoji li na svijetu iskreno suosjećanje pjesnika? postoji, o zlobnice. evo primjera. nakon što je Lorca objavio stih ”nikad neću stići u Córdobu”, u osamdeset godina preko tri tisuće pjesnika prepisalo je taj isti stih, samo što je umjesto Córdobe stavilo neki drugi grad. zar to nije dirljivo suosjećanje s nasmrt bolesnim lirskim subjektom koji nikad neće stići u veliki grad? a zašto nijedan od tih pjesnika nije stavio ime nekog sela? zbog toga što ime sela ne zvuči dobro u maloj pjesmi. a zašto pjesnici ne navode nigdje taj stih kao citat iz Lorcine pjesme, pa nisu svi ljudi čitali tu pjesmu?! zbog nedostatka imaginacije. no ipak su izrazili suosjećanje. shvati, nemoćni ljudi ne mogu se naprezati. Bukowski je to izrazio ovako: ”Igra još uvijek pripada slabićima.”

    a sad idi i ne vraćaj se više u ovoj inkarnaciji, rekoh još šire otvarajući prozore u apsolutno, prozore visoke rezolucije. dok slušam zadnji put zvukove tvojih zauvijek odlazećih potpetica, gledam na trgu lijepe ljude. to su slatkiši za oči, dolaze iz noći s malo estradne paučine na mozgu. sada znam: okomita vijuga ne želi se sagnuti i ubrati bingo s tuđih usana. sada znam: nikada neću zatvoriti prozore, nikada neću zatvoriti radionicu, nikada neću stići u neko drugo mjesto i piti srebro umirućih. dok sam živ, vozit ću svoj auto.

    živimo i umiremo u brzim odlomcima.

  
    SJAJILO ZA OČI

  
    SAN O MRTVOM PJESNIKU

     

    noć kao i svaka druga, nevina zabava u tijelima

djevojke iz zračne luke donose gotove obroke

zanesen njihovim eteričnim erotičnim uniformama

zaboravio sam osnovna pravila mudrog življenja:

ne griješi bludno s alatima poezije u smočnici!

osobito izbjegavaj performans čitanja vjerskih

odlomaka iz Biblije u paklenoj vatri tuluma!

ne budi nasilan i ne trgaj plave kostime stjuardesa

prebrzo, jer njihov meki pojas za spašavanje

ionako neće nigdje pobjeći!

ne jedi obilnu večeru i ne pij gusto crno vino!

ne čini sve to – jer ćeš u znoju lica svojega

sanjati metalne gotske strahove!

    i stvarno – san u mraku noći

tonem u košmar s teškim priviđenjem

kao da sam deset kilometara prohodao bez ironije

    sobica je skromna, ali čista i svježe okrečena

na jednom zidu slika Majke Božje iz Bistrice, Hrvatska

a na drugom slika Majke Božje iz Granade, Španjolska

na sredini sobice otvoren crni lijes

u lijesu mrtvi pjesnik u crnom večernjem odijelu

zatvorenih očiju počiva u miru

sedam svijeća na crnim stalcima raspoređenih oko lijesa

leluja mutnu svjetlost i miris oprosta od grijeha

s lijeve strane lijesa lijepi stolić od crnog ružinog drveta

na njemu crni telefax iz kojega nečujno izlazi

bijeli papir s crnim slovima

s desne strane lijesa lijepi stol od crnog mahagonija

na njemu mrtvi crni mobitel i upaljeni crni kompjutor

na čijem ekranu piše
Internet i strah od smrti su sjajilo za oči.

    na trenutak sve je stalo u tišini te svečane slike

zatim se pjesnik lagano diže

ruku prekriženih na prsima

pobožno gleda u hrvatsko-španjolsku kombinaciju

udvojene Majke Božje i progovara
Bože, ti si tako htio, neka bude volja tvoja.

Sa mnom je umrla poezija.

Najvažniji njezin alat – metaforu –

ponijet ću sa sobom u grob. Amen.

    izgovorivši to pjesnik legne u lijes

i zauvijek umre

    budim se s krikom

sav u moru znojne vode

srce mi lupa

tresu me slike noćne more

drhte mi ruke kao da sam obgrlio

Vezuv, Etnu i brze tenisice atletičara

pipkajući oko stjuardese tražim upaljač s vatrom

    bez metafore teško je i cigaretu pripaliti

  
    USKLADIMO SMRTI

     

    živimo dobro, sjedimo opušteno uz novi kamin

scena zaslužuje pljesak i nove kredite

drvo se prepušta sudbini kao sporogoreća djevojka

veselo pišti sluteći vrhunac smrti usred ponestajanja

čovjek je najjači na zemlji

    stanje očaja, smrtna ljubav udvoje, igramo se pištoljima

štrca bjelina crnina i sumnja po našim licima

pokušavamo usput razgovarati o tome

kako u braku uskladiti smrt koja će nas razdvajati

sve dok nas na kraju ne rastavi

planiramo staviti pištolje jedno drugom

u usta i istovremeno povući okidače

    zar je istodobno samoubojstvo jedino rješenje?

    odložimo pištolje, predahnimo uz glazbu,

razmislimo o novom cvijeću u vazi!

    smrtno zaljubljeni gledaju se nepomičnim zjenicama

ona ustaje, skida se bacajući odjeću po parketu

vrckavo ignorira zemljane radove na grobljima

plešući lelujavo odlazi u kut po instrument

vrti mi se u glavi od prizora

gola žena svira violončelo nasred sobe

prijateljska vatra pucketa u hropcima

na borama zapaljene bukve vidim starost

zima mi je od smrtnog straha

ledomati proizvode djedove s mrazom

njihova snježna patrola daruje nam grobove posute injem

kao najsigurniji predjel umirujuće paprene metvice

    gledam zakonitu ženu

u profesionalnoj pozi s violončelom

slušam glazbu i smijem se izrazu ”zakonita žena”

da imam hrabrosti

njegovao bih kult stidne dlake

taj lijek protiv straha od neusklađenih smrti

ali moja žena je potpuno gola

bez ijedne dlake ona živi i svira violončelo

gudalom poravnava harmoniju krikova

čuju se zvuci dolaska i odlaska svijeta

raširenih nogu pjeva da moj pogled

prekrasno sjaji od straha

gleda me sebično, prestane svirati

negativno odmahuje rukom crnim hrvatskim samokresima

prilazi mi, grli me i viče: ”uskladimo smrti!”

    violončelo bez glazbe stoji kao ukopan

prisutan je bez dubine, nalik je političaru

na televizoru u pustinji ili jeftinom sjajilu za oči

bez moje žene instrument je nitko i ništa

    violončelo je samo obrađeno drvo

pucketat će u završnoj vatri

kao i kalcij zajedno s Mliječnom stazom

na putu beskrajnog nestajanja

  
    VLASNIK GROBA

     

    ja, Milko Valent, kršten sam

u blizini velikog zoološkog vrta

u velikom parku Maksimir.

mogu li biti poetski jednostavniji?

Aleluja!

    sve se zbilo naglo

nitko me ništa nije pitao

roditelji su me jednostavno odnijeli svećenicima

u Crvu sv. Jeronima

ljubeći me u nosić cijelim putem kroz šumu.

šuma je slavila.

vlažnu izvedbu tog sakramenta

pratilo je bezbroj majmunskih krikova

na sto zelenih jezika.

Aleluja!

    otada lutam Maksimirom i svijetom

pomalo proklet pokušavam pronaći prstohvat

milosti, gram sućuti, iskru ljubavi, crticu sentimenta

bez uspjeha

a što sve nisam činio!

glavom kroz zid utiskivao sam um

u neurotične cementne dementne vijuge stanovnika

naivno sam u ljudske uvojke gurao nježnost

risao dokaze po asfaltu i studentima

crtao argumente po djevojkama, travi, snijegu i neistini

bojao ljude stabilnim nijansama radosti

sve je bilo uzalud

    više nisam mogao izdržati bez ljubavi

morao sam odmah nešto kupiti, nešto postati

postao sam vlasnik

    danas u 11 sati ujutro

postao sam vlasnik groba

javni bilježnik i njegove suradnice

cijeli su posao obavili efikasno

i rekli mi doviđenja sigurnim glasom

kao da ćemo se zaista opet vidjeti

po nebu su letjeli veseli vlasnici grobova

    žurno odem na groblje

oči mi sjaje kao sunce izvan zatvora

pomisao na smrt je sjajilo za oči

gledam s veseljem vlastiti grob

lijep je, tako mi Knjige Postanka!

s crnim granitom čini čvrstu cjelinu budućnosti

koliko ljetnih i zimskih praznika na jednom mjestu!

na nadgrobnu ploču dao sam uklesati rimskom kapitalom

svoje ime, besciljni enciklopedijski podatak

za koji vrijedi živjeti i umrijeti vječno

    prolaze dani i svakodnevni prolaznici

kao vlasnik groba osjećam se božanstveno

moć vlasništva je neodoljiva poplava ljubavi

može se opisati samo prodornim krikovima ushita

    ljetno jutro s puno pitanja pritišće svijet

uz topli egzotični kakao s pogledom na groblje

pitam se zašto se neki ljudi daju spaljivati

tako narušavaju poredak obroka u prirodi

pa zar i crvi nisu ljudi?

    iako su žene s pravom ljubomorne

na moje narcisoidne posjete groblju

svaki dan dođem tiho i uspravan kao čempres

obiđem legendarni grob

gledam ga s poštovanjem vlasnika i divljenjem

čovjeka koji zna što je likovna umjetnost

tako se odmaram od robovskog rada

u svijetu koji prezire mir i cijeni spektakularnu dosadu

    ne mogu se nagledati vlastitog groba

znam da za 50.000 godina i njega neće biti

ali zar je to važno u ovom času

strašne ogromne neiskazive grobne ljepote

kad i kokain na granitnoj ploči

ili na dasci za meso

izgleda kao obično brašno za hostije

  
    GLAS OSOBE KOJU SMO JUČER POKOPALI

     

    uvijek se iznenadim, opet je jutro!

i mlijeko i pahuljice i bucmasti oblaci bez kompasa

u kući prekoputa djevojčice se spremaju za školu

    ptice neodjevene stoje na drveću

bez stida ogovaraju trenutak koji traje

ne sjećaju se noćnog života

besramnih letova i velike nužde u zraku

samo klikću psihički neuravnotežene poskočice

    s pticama je nemoguće biti na zelenoj grani

i razgovarati s njima u punom profilu

– osim ako nisi svetac koji zavija na cesti

uprijevši oči u cirkusku točku na praznom nebu –

osobito se s lastavicama ne može razgovarati

nalikuju meni, nikad nemaju ni trenutka vremena

krasi ih frenetična trka za zemaljskom hranom

i smrt od prekovremenog rada u zraku

s vrapcima je slično, odlučno odbijaju metafiziku i prebrzo

okreću glave, krasi ih lakoća nehaja i doživotna neozbiljnost

    a ja danas želim razgovarati o prolaznosti

s nekim tko je namjerno ravnodušan

sjetim se jednog takvog, zatvaram prozore

uzimam telefon nalik znatiželjnom djetetu u kolijevci

zabunom utipkam krivi broj

na telefonskoj sekretarici

glas osobe koju smo jučer pokopali

kaže da nakon zvučnog signala

ostavim poruku

    zaboravljam na prolaznost

nazivam ponovno i ponovno

slušam zvonak glas prijateljice

crvi su već od ranog jutra mudri

jer slijede i prirodu i modu i trend

ekološki uživaju u tijelu tajnice

samo je pitanje vremena

kada će stići do njezinih glasnica

    slušam zvonki glas prijateljice

tu i tamo podivljam od nedostatka

odem u kupaonicu oprati suze

gledam se ozbiljno u zrcalu

s neprimjetnim smiješkom na usnama

tako izgledaju svi pioniri spoznaje.

pri pomisli na smrt

moje oči se vidljivo proljepšaju

živo sjaje kao novi udžbenici

iz kvantne fizike i teorije struna

iako su davno ugasle zvijezde

  
    SAN O SMRTI POEZIJE

     

    tri jogurta, deset cigareta

i dvije pjesme za jednu noć!

sinapse i neuroni dobro funkcioniraju

    najednom neuronsko svjetlo žmirka u tami

    užas i brza mučnina u snu

u koju često padaju radnici na vrhu nebodera

    kada se Orfej okrenuo – što nije smio učiniti –

usprkos noćnoj tami svi su vidjeli da je teško bolestan

čak i kralj suvremenog zaborava Alzheimer

čak i Marilyn Manson koji krade šminku vlastitoj ženi

    velike oči Orfeja ukočeno svijetle

sjaje od skamenjene smrti

njegove supruge sastavljene od stihova

iskusni psihijatar Orfej potpuno je rastrojen

nekad moćan zaigran zapjevan

sada stoji na jednom pločniku u centru grada

naslonjen leđima na crni pogrebni automobil

prljava košulja, razvezana kravata

u jednoj ruci drži Pandorinu posudu

u drugoj crno cvijeće na kojemu su pogrebne trake

    na crnim pogrebnim trakama srebrnim slovima piše
pjesnici su ostali bez krova, kruha, nade i posla

njihova radnička odijela puna su proizvodne patnje

ali poezija je mrtva, poezija je definitivno mrtva

    dolazi odred dominantnih smetlara

ravno s festivala novinarske proze u jednom restoranu

smiju se oštrim realističkim zubima u boji čvrste valute

šmrkovima čiste stvarnost od metafora

pridružuje im se i razoreni smućeni podivljali Orfej

sad već prozni radnik s uravnoteženom tipkovnicom u džepu

neurotično baca cvijeće i pogrebne trake na neonski marketing

a Pandorinu posudu stavi na zadnje sjedište

psihotičnog pogrebnog automobila

    zatim bijesno štrca čistu proznu stvarnost u tekstove

    s prljavim papirima i prljavim kompaktnim diskovima

u kanalizaciju odlaze i tihi alati poezije

  
    U MOJOJ GLAVI JE KAOS

  
    SJAJ KOŽE BRŽI JE OD SVJETLOSTI

     

    puno je besmislenih prijeloma

redaka. svi nose golotinju s potpisom.

požutjeli mozgovi žude toaletne listiće

ali higijena je nemoguća.

u toj situaciji mogu još samo

oprati ruke i neprimjetno odškrinuti bijeli svijet.

neka uđu glamur, psihoza i povijest

    dolazi djevojka. vidim te,

razderano nebo.

na svijetu više nema cijelih traperica.

viri bedro, viri koljeno, električna bijela molitva.

bijele crtice cjeline oblikuju boga u prahu.

sjaj kože brži je od svjetlosti.

    hoćemo li podivljati od spoznaje?

    ispred kazališta stojim

s djevojkom iz srednje škole

između nas ponor i bijeli šum.

bolni smo od sveopće nedoumice

na njezinom licu život je pozornica

glumim neizbrisivu kozmetiku.

    čekam. njezine usne drhte. hoće li

vrištati ili će mi reći svoj CV?

dok čekam pada mi na pamet

jutarnja vijest:

seljaci su mudri u nizinskim predjelima

nikad ne spominju važna imena prethodnika

samo oru i pjevaju blatne popularne pjesme o

prelijepoj travi u dalekim zemljama.

nitko ne može uništiti

kratkotrajne vječne banalne zvjezdice.

    čekam. tramvaji prolaze pokraj

njezinih usta. na otocima je tišina.

magarci stoje mudro. čovjek je sam.

bijelo u meni je rijetka oaza. jasno je

da se smijem žutom pijesku oko sebe.

ironija je žedna budućnost

zelena pobjeda.

    čekam. djevojka me neurotično gleda.

sluti da sam ja samo danas, nikad

sutra. zna da se u mene ne može

pouzdati. oči su joj pune straha. snažna

je od ludila. prezire zombije, voli isključivost

i moj talent nalik morskoj pjeni.

    čekam i dišem. teško je od mene očekivati više.

područje bijelog je sloboda. ipak sudjelujem

u prolaznosti, suosjećam. mogu si to dopustiti

jer sam ravnodušan. djevojka progovori.

asfalt naglo postane beznačajan. njezine

usne drhte: želim biti manekenka i

poboljšati svijet. sebična sam. meni

dobro stoji manjak apetita i milosrđe. udat ću se,

pisati dnevnik na blogu i umrijeti dostojanstveno.

  
    SLASTIČARNICA PRINCESS

     

    u svakoj glavi sjaje krhotine šećera

neuroza je slatka i zarazna

    ušao sam u princezu

i naručio kolač od oraha

ja sam ironičan moderan gladan

želim slastičarnicu

estradno čudovište u centru grada

    jedem kolač i gledam se u zrcalu

to je jedino lice koje ne mogu

vidjeti bez tihih alata trenutne izdaje:

stakla zrcala fotoaparata kamere

zaljubljenost je počela s bonacom

medijem za navodnjavanje gubitnika

svaki dan neugledno cvijeće neskromno živi

a bijeložuti narcisi spuštaju glave

    je li nagnutost u sebe dovoljna za sreću?

    ulazi opća djevojka u retro kaputu

ista je kao mama, ista je kao baka i prabaka

oči joj sjaje od žudnje za sobom i šećerom.

govori kaotično, nepovezano diže obrve

njezine oči nemaju središta
zovem se torta, pusti me na miru, luda sam,

pijana, psihotična, nakon premijere pojela sam

sve male sendviče u Hrvatskoj

i popila sve vino iz ružnih plastičnih čaša

nikada nisam bila pristojna

u beznadni bezdan svojega vrućeg spola

strovalit ću i djevojke i mladiće i predmete

oblizujući vlastitu seljačku dekadentnu šminku

svojim crvenim univerzalnim jezikom

    uvijek je kasno

sami smo u slastičarnici

na pustom galaktičkom ledu tamnobijela

prostranstva slatkoga

sjećanje treba stvarati sada, a brisati poslije

inje se polako pretvara u krijesnice i obratno

držimo se za ruke, siti smo, drhtimo bez identiteta

dokumenti su tlapnja

izgubljeni smo u slatkim suzama

  
    BALZAM ZA USNE

     

    ne mogu sebi više dopustiti

luksuz političke korektnosti

na javnim mjestima povraćam od gađenja

većina posrće u potrazi za televizijom

kontejneri skupljaju otpatke kratkotrajne sreće

ljudi bez duha paradoksalno

završavaju u ludnicama

zato idiotima treba govoriti istinu

čak i na visokim položajima

gdje rijetki zrak ne dopušta spoznaju

    lijepo je izaći u milenijsku šetnju

parkovima i promatrati politiku

bogati izgledaju zdravo i arogantno

siromašni su debeli i ružno odjeveni

ni jedni ni drugi ne čitaju uznemirujuće knjige

religije su glupi mitovi, veliki programi beščašća

iz kojih curi svakodnevna sapunica

ubijanje je staromodno zaostalo retardirano

ne postoji tajna

teških tišina i pretilih žena

svaka površina je jednostavna

svršava u hladnoći kao nabrano gorje

    daj mi sada neki lakomisleni oblak

odvedi me na izlet u šoping

    ona me vodi na izlet

ona mi se sviđa. neka se zove Ana.

sviđa mi se njezin baloner

podsjeća me na onaj iz filma Casablanca

i na crnobijele fotografije prirode

sviđa mi se i Anin erotičan pogled

to je napredni pogled na svijet

koji se urušava svake sekunde

    sviđaš mi se. zašto si poremećena?

zašto neprekidno urlaš na kućne ljubimce?

Ana odgovara: teško mi je živjeti s malim mržnjama

iscrpiti sebično svaki plavi cvjetić

i baciti ga u kantu za povijest

teško mi je potonuti u stvarima

veliki trgovački centar pun je

ushićenih boja oblika cijena

potraga za identitetom

najžešća je u toplim džepovima

uvijek moraš kupiti nešto što te podsjeća na ja

    biramo nešto što će brzo nestati

kao nirvana, biramo balzam za usne

mažemo ih prozirnom otpornom vlagom

ljubimo se divlje

pored police za mrtvo meso

cijenimo samo filmski poljubac izvan filmova

u kojima blista privid

jasnoćom običnog dnevnog boravka

naši poljupci znaju:

životi su dosadni

ako su namješteni klasično

    balzam je neupotrebljiv za nas

žive istinoljubive krhke jake vlažne ljude

balzam štiti samo korektne zaštićene usne

samo one koje su čvrsto stisnuta mumija

bez obzira na godišnja doba i metafore

  
    PIRAMIDE

     

    privlači me nedogađanje. moji prijatelji sve češće

priređuju svadbe s vegetarijanskim jelovnikom.

čudno je kad meso priprema slavlje bez mesa.

nema mira. sunce sve jače prži maslinove grančice.

    i danas je svadba, život je lijep. stigla sam na vrijeme.

zašto sam tužna? nakon obreda vjenčanja svi bacamo

rižu na mladence. oni se jedva probijaju do prepunog stola

na kojem su piramide pravilne zdrave prehrane.

u zraku lebdi miris mitova, povijesnih djevica i

maslinova ulja. vozit ću auto, ali nikada neću rađati djecu.

    sretna domaćica u vjenčanici boje zapjenjenog mora, s puno

volana, plesnim korakom obilazi prisutne. šapne mi

divlje da više ne smijemo jesti životinje i da se moramo vratiti

korijenima jer biljke puno lakše podnose smrt.

smije se i dodaje tajnovito: u mojoj glavi je kaos.

    na švedskom stolu je poljoprivreda, suši, tofu, kus-kus,

barilla lasagne, dvadesetak vrsta sireva, alge, kapari,

kupići od kelja, riže, cvjetače, poriluka, palente, voćnih müsli…

a ja maštam o krvavom odresku i preplanulim čvarcima.

između hrane brojne boce crnog vina uspravno sjaje.

grizem masline, gledam mumije i pijem in vino veritas.

    pijem i stojim bespomoćno uz stol panično željna svega.

majka mlade priča sa susjedom. govori da zapad postaje istok

i obratno. i da tirolska ljetna salama više nije kao nekad.

oko njezinih masnih riječi opća himna soji zvuči iskreno.

na stolu nema ni grama mesa. sojini medaljoni samo glume

male šnicle. bijesna sam. odsada pa zauvijek

na svaku svadbu ponijet ću debeli sendvič s pršutom.

    vraćam se korijenima. sjedam u auto i evo me u gradu.

u kiosku za meso i luk ponovno je čitav svijet na okupu.

brzo pojedem vruće ćevapčiće s malim brdom luka

i vratim se na svadbu. razdragano pozdravljam sve ljude

i uživam halapljivo u biljnom desertu sa sladoledom.

    teku potoci medenih sokova, pala je mjesečina po zemlji i svim

morima. djevojka iz brightona pjeva nothing has been easy

this year. mladenci u bijelom zagrljeni ispijaju zdravice

gustog crnog vina. u čašama sjećanje na izvrstan život

korijena smjenjuje budući zaborav. nisam sasvim pijana.

a ipak sve vidim. piramide su prazne.

  
    KOMPAKTNE PLOČICE

  
    POVRŠINA BEZ IRONIJE

     

    pokušao sam samo jedan dan

živjeti bez ironije, samo jedan jedini dan!

naslonjen na preostali kisik

promatrao sam površinu

    nesmotreno izazivajući stvarnost

javnu televiziju, javni prijevoz, brzu hranu

šoping centar, bibliju i napredak

vidio sam

opstanak i borbu za cirkus

ogromne društvene oči kupaca-mrava

lijeni hod gusjenica punoglavaca

i nedjeljno prijepodne jednog hrčka

crtice kapitalizma, uspravne kodove panike

crnu smrt boga u dućanima pogrebne boje

dječje porno podočnjake na internetu

disfunkcionalne obitelji na trulim sanjkama

izlizane kartice rada

lakoumnu trgovinu s oblakom i upitnikom

prekovremeni sitniš

prazne kuglice blagdana i stvari

u blistavim trgovačkim centrima

mutne graške znoja bezbrojnih radnika

na svjetlucavo upakiranim proizvodima

beskrajne trake robova i ambalažu

koja nastoji zanijekati prijevremeni infarkt

    na trgu optimizma odvažnog velikana

namjerna scena bulimije

djevojka bljuje po maćuhicama

zadah kiselog kupusa i pečenih krvavica

iritira nosnice mladića koji je pridržavaju da ne padne

zamusana lica ona se nemoćno smije prljavom cvijeću

istodobno sanja princa i smrt koja će je osloboditi gladi

    dječak nesigurno stoji na asfaltu

tupo gleda u nekoliko kovanica na dlanu

brižno štedi jer želi negdje pobjeći i oblikovati

svoju oazu kao bogati dugoročni dalekozor

ipak sluti da s nekoliko okruglih metala

ne može izgraditi svijet, bazen i slobodno vrijeme

kaže ”fuck” i kupuje prvi sladoled na koji naiđe

    na ravnodušnom eksplozivnom suncu

brzo nestaju kovanice, sladoled i površina bez ironije

  
    NEOTESANE OBRVE

     

    dolaze sa svih strana svijeta

suočavaju se u kupaonici

s praznim svemirom i lolita-problemima

utjehu nalaze u večernjim bojama lica

koje zatim skidaju dodatnim mlijekom

    zapisuješ na zrcalu riječ ”pupoljak”

dok emigriraš u djetinjstvo iz higijenskog užasa

vrištiš parole protiv kozmetičkih poduzetnika

ne ljuti se na predrasude

one su uspješne gubitnice

prodaju izletničke namaze i proizvode crnu kroniku

ubijaju protivnike u svojim snovima

na njihovom oružju nevješto je nacrtana ”aleluja”

popločana paklom za druge

    dolazim

virim u tvoje male tajne

pomažem ti u sortiranju promašaja

bacamo ih u stroj za rublje

dok noć nijemo broji okretaje mesa

i zanose

    moliš na koljenima brižno sklopljenih ruku

sagnute glave

razmazuješ moj antibakterijski gel

po neotesanim obrvama

smiješ se bez vidljiva razloga

dlake najednom strše od radosti

u jutru je kratkotrajni mir

zatim kažeš da je vrijeme za higijenu

i odlaziš na brijanje prekobrojne estetike

žileti, ulje i mlijeko ravnodušno hrabre predrasude

  
    PAMUK, KOMPLIMENTI

     

    često u posjet svrate razne osobe

jer sam strpljiv kao nepročitana knjiga

dolaze razorena bića bez svjetiljke

izgubljena u vlastitom mesu

s lica im kaplje fina potištenost

civilizirani znoj

crna muka u duši

slike snivanih kolača

govore: sveopći pijani otac tukao je majku

djeca su mirno čekala da prođu blagdani

i purica i vino i maltretiranje psihe

i policija i sve

    smirujem ih

odmah predlažem palačinke sada i ovdje

topli miris bez depresije i mozga, bez snova

    pričaju da je nesnosna oholost zdravlja

u odnosu na neurozu, skromnu i tihu

jedna simpatična osoba kaže

da su sve djevojke okrugle histerične nule

strojevi žudnje koji lete s virtualnom djecom

umirujem je

guram joj smijeh i palačinku u grlo

plešemo na balkonu s tim duguljastim slasticama

na travama je narkomanski zalazak sunca

    u sumrak trgamo pamuk, bijelo tkivo i požudu

punu strahova i tuge, valova radosti i dva goluba

nestalo je sjećanje na povijesno razaranje opne

mi smo samo prolazni smijeh

    prije odlaska u noć, dramu i svjetsku bolnicu

one skupljaju nježnost, pamuk, torbicu, knjigu, sve

kažu mi da sam drolja i žudnja

kratkotrajna tableta, gnoj i radost

metafora s doručkom i pahuljicama

prva palačinka u povijesti, topli idiot…

teško je nabrojati sve komplimente koje emitira

zaljubljeni drogirani poderani pamuk

priljubljen uz tijelo na odlasku…

  
    MARICA JAMBREK TIFFANY

     

    zadubi se u bilo koju osobu na zemlji

i izgubit ćeš se u svijetu brzih detalja

očajno ćeš raspustiti skupštinu, sabranost i razum

odaberi primjerice samozatajnu Maricu Jambrek

zvanu Tiffany s plavim uvojcima ljeta

s njezinim bolnim PMS-periodima

kad čita isključivo trivijalno štivo s tržnice

djevojku koja se namjerno nije slagala

s roditeljima, sa sobom i okolinom

a urbani okoliš prezirala je mutnim očima

studirala je samo svoj užitak, to je bilo sveučilište

na poljima, ulicama, u parkovima i stanovima

u malim kuhinjama

koje su mirisale na njezin božanstveni gulaš

i vegetarijanski plač zlatnog teleta

    upoznaj Maricu Jambrek Tiffany

i upoznat ćeš ovaj svijet prije smrti

prepusti se njezinim kućnim opsesijama

upoznaj njezin poraz s brojnim olakšicama

ali nemoj s njom sjesti u auto

ili je zamišljati kao majku

odvest će te bezbrižno u pustinju, tundru, stepu

na asfaltirano nebo bez znakova, bez goriva

bez djece koja će nastaviti zapuštenu

pustu psihičku zemlju

    dan prije svoje smrti u subotu

Marica Jambrek Tiffany

čistila je svoje crne Martens cipele

koje je nosila kada je još bila darkerica

opila se mirisom protekle mladosti

i otišla na tulum u jednu betonsku toplinu

pred jutro je u slušalice pustila Nirvanu

i skočila s dvanaestog kata

iz okrvavljenih slušalica

na njezinim slomljenim mrtvim prsima

i dalje je svirala glazba

  
    LEPTIRI ĆE NA KRAJU GORJETI

     

    toliko smo siromašni

da moramo iskoristiti svaku riječ

čak i zaostali dim cigarete

sve živi od nedostatka

čak i mašta u posrnulim prstima

zvijezde uzaludno padaju u oči

gledamo se s razumijevanjem najtežih tema

ali to nitko ne može dugo izdržati

    sagneš se i po parketu tražiš

one čuvene latice voli-ne voli

pridržavam te, plavocrveni leptiri najednom oživljuju

igram se s njima

svojim noćnim hvataljkama

milujem njihove pokušaje letenja

ja sam lovac na boje i tetovirane kože

na likovni odgoj i živopisne privide

bijeli radijatori smiju se našim pokretima

vrući smijeh neonskih zavijutaka na zidu

znamo da polužive stvari ne mogu poletjeti

    na kraju uzvikneš slomljena kao globus
pronašla sam četverolisnu laticu!
ne marim za početne uzvike istraživača

i dalje ponosno tetoviram prazninu

gledam gradske krovove

ispod kojih žive poniženi i uvrijeđeni

naručujem telefonom pizzu

dok plavocrveni letači kružno lete na istom mjestu

    umorni goli leptiri hrabrog srca i kratke povijesti

veselo jedu s nama

ostat će s tobom do kraja

gorjet će s tobom u završnoj strasti krematorija

kažeš mi to i smiješ se vatreno s realizmom u oku

zatim komentiraš malu količinu rajčice na tijestu

  
    VRTOGLAVICA

     

    zavrti se sve od snova

propale čokolade i mladog bicikla.

kad gledaš u lokvicu rutine

iz nje sjaje brojna lica

pomiješani portreti ”nekad i sad”

    došla je iz betonskog skloništa

iz podruma ispod tratinčica

imala je 16 godina

voljela je hrabre likove

htjela je poginuti ludo

kao junakinja s olovkom u jednoj ruci

s tipkovnicom u drugoj

zauzeti se za neku veliku stvar

kao Che Guevara ili Jeanne d’Arc

kao pankerica, darkerica, bilo što,

i spasiti Zagreb, sebe, mamu, brata

cijelu podrumsku obitelj

    blijeda od rata zvukova uzbuna

sirena i dragog kamenja

otputila se u opasno jutro

asfalt nije nudio mirnu mladost

    ušla je ravno u radionicu sjete

tijelom i očima rekla je da želi učiti

cijelo jutro bez straha je slušala poeziju

i gledala moje začarane motorne usne

pelinkovac i lokale bolesne od crnila

rekla je pokaži mi pravac

volim heroje koji znaju pisati

daruj mi jedan let

bezobrazne konfete

pozitivnu pjesmu koja nije dosadna

    sve sam joj dao

ali nisam mogao umjesto nje

biti maratonac biti rijeka biti uporna

kapljica za oči svijeta

    kiša snijeg sunce kalendari

prolazili su brzo kroz njezin mozak

vremenska prognoza učinila je svoje

većina mozgova ne može izdržati banalno:

zov kamere politike taštine pustinje

    zaboravila je let nevidljive ptice

divlje nebo bez granice Jeanne d’Arc

glazbu konfete bezobrazne ideje

moje pjesme moje usne moje snove

sada mašta o sangriji i tihom mužu

na mramornoj terasi

o anoreksičnim kanapeima

i glamuroznim veganskim salatama

okruženim uljudnim vodenastim različcima

nervoznim mimozama, želim-biti umjetnicima

hipokritima-kiborzima bez poroka bez cigarete

bez krvi bez čistoće bez duše i svojstava

mašta o onima koji nude prebojane balone

privid uspjeha, rada i praznu Aleksandriju

    vidio sam je danas

u istom gradu na istom mjestu

s povezom preko očiju

koji simbolizira povez preko očiju

nosila je histerični transparent
sušim se i imam demokratsko pravo

na psihičku bolest i suhoću kože

na mršavost i mršavi konceptualizam

    televizija će i danas prenositi nju

kao popularnu dijetu i nesretno dijete

blijedo od ratova zvijezda

na crvenom tepihu zvanom ”vrtoglavica”

  
    U MRAKU

     

    gledaj donje rublje

ovješeno po neboderu

suši se pokretna tama

banalne noći prljaju sve što je nevino

ništa ne može osušiti glupost

dođi, odlazimo iz grada

lukobrani brane luke

od valova, prezira, usamljenosti

    zašto si me pozvao na more?

    htio sam ti pokazati valove

i govoriti uzaludno o mraku

i recitirati misli o prvoj sukrvici

koja nas možda iskupljuje

htio sam ti reći

da je mrak obična pojava

da su krunice u automobilima banalne

da su križevi oko vrata banalni

da su banalni i debeli zlatni lanci

na sirovim crvenim i crnim šijama

da je banalno prstenje totalno banalno

na seljačkim prstima bez intelekta

    i bez mora znam

dijagnozu zemlje

ali volim sjediti uz tebe i nesvjesnu vodu

slušati rock i gristi usijane žice

ako malo i ostarim kao iskusna gitara

nema veze

glazba ne može ostarjeti

    htio sam ti reći

da je nemoguće izraziti se kratko

o dugom putovanju nakraj noći

htio sam ti reći

da je banalno postalo nepodnošljivo

da su sapunice mokre od epskih organizama

od lažnih jecaja, ljigava smijeha, reklama, interijera

da samo more može podnijeti

banalne dijelove ekrana

da se banalni grčevi banalnog

zabijaju duboko kao sklizavo smeće čak i u daleki

antarktički led bez televizije

    i bez mora znam

dijagnozu blata

ali volim sjediti uz tebe

dodirivati tvoje prolazne ruke

tvoje valovite hlače, tugu, sve

naginjati iz boce buduću nostalgiju

votku, pivo, vino i violine, barove i alternativu

crne južnoameričke rijeke u ponoć, sve

    da bih te mogla voljeti

ja ne moram znati ništa

o paralelnim praznim svjetovima

zaostaloj slami, o slamnatim milijunima

koji gledaju ushićenu prazninu

slamnati laboratorij big brother

o novčanim misijama na mozak i Mars

ti i bez mora znaš

kolika je moć moje privrženosti

tebi i nestajanju

    znam, more samo podcrtava

svakodnevicu kao banalnu vodu

taj tamni sjaj u mraku

kratkotrajni pokret tople svemirske juhe

prije kraja koji nosimo u dahu

